C 89/11

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2021/C 89/07)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O ŠTANDARDNEJ ZMENE, KTOROU SA MENÍ JEDNOTNÝ DOKUMENT

„MARSANNAY“

PDO-FR-A0175-AM01

Dátum oznámenia: 14. 12. 2020

OPIS A DÔVODY SCHVÁLENEJ ZMENY

1. Zemepisná oblasť

V kapitole 1 časti IV bode 1 sa za slovo „Côte-d’Or“ vkladajú slová „na základe úradného zemepisného kódexu z roku 2019“.

Táto redakčná úprava umožňuje zosúladiť zemepisnú oblasť s verziou úradného zemepisného kódexu vydaného inštitútom INSEE, platnou v roku 2019, odkazmi na ňu a poskytnúť právnu istotu vymedzeniu zemepisnej oblasti.

Rozsah zemepisnej oblasti sa nemení.

Súčasne sa dopĺňa veta, ktorej cieľom je informovať subjekty, že na webovom sídle INAO sú dostupné kartografické dokumenty o zemepisnej pomoci.

Tieto zmeny nemajú vplyv na jednotný dokument.

2. Vymedzená pozemková oblasť

Bod 2 sa nahrádza týmito ustanoveniami: „Vína sú vyrobené z hrozna pochádzajúceho z parciel nachádzajúcich sa v pozemkovej oblasti výroby, ktorú schválil príslušný národný výbor Národného inštitútu pre osvedčovanie pôvodu a kvality (Institut national de l’origine et de la qualité) na svojom zasadnutí 19. júna 2019.“

Cieľom tejto zmeny je informovať o dátume, ku ktorému príslušný vnútroštátny orgán schválil novú pozemkovú oblasť vymedzenú v rámci zemepisnej oblasti výroby. Vymedzenie pozemkov spočíva v tom, že sa v rámci zemepisnej oblasti výroby určia parcely vhodné na výrobu výrobku s daným chráneným označením pôvodu.

Touto zmenou sa zároveň vypúšťa rozdielne vymedzenie pre jednotlivé farby vín v špecifikácii, pretože toto rozlíšenie už bolo zahrnuté do vymedzenia. Tým možno zjednodušiť znenie špecifikácie.

Táto zmena nemá vplyv na jednotný dokument.

3. Oblasť v bezprostrednej blízkosti

V kapitole I časti IV bode 3 sa za slová „týchto obcí“ vkladajú slová „na základe úradného zemepisného kódexu z roku 2019“.

Táto redakčná úprava umožňuje zosúladiť oblasť v bezprostrednej blízkosti s verziou úradného zemepisného kódexu vydaného inštitútom INSEE, platnou v roku 2019, odkazmi na ňu.

Rozsah tejto oblasti sa nemení.

Tieto odkazy umožňujú zabezpečiť právnu istotu vymedzenia oblasti v bezprostrednej blízkosti, aby sa jej neskôr nedotklo zlučovanie ani rozdeľovanie obcí či častí obcí, ani zmeny názvu.

Aktualizoval sa aj zoznam obcí tvoriacich oblasť v bezprostrednej blízkosti, aby sa zohľadnili administratívne zmeny, ktoré nastali pred rokom 2019, no bez zmeny rozsahu.

Bod „Doplňujúce podmienky“ jednotného dokumentu sa zmení zodpovedajúcim spôsobom.

4. Zmena názvu dozorného orgánu

Aktualizuje sa bod II časti III špecifikácie chráneného označenia pôvodu „Marsannay“, týkajúci sa údajov o dozornom orgáne.

Bod „Iné informácie“ jednotného dokumentu sa zmenil zodpovedajúcim spôsobom.

JEDNOTNÝ DOKUMENT

1. Názov výrobku

Marsannay

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Analytický opis

Ide o suché tiché biele, červené alebo ružové vína.

Biele vína majú minimálny prirodzený obsah alkoholu 11 obj. %.

Červené a ružové vína majú minimálny prirodzený obsah alkoholu 10,5 obj. %.

Celkový obsah alkoholu v ružových vínach nesmie byť po obohatení vyšší ako 13 obj. %.

Celkový obsah alkoholu v bielych a červených vínach nesmie byť po obohatení vyšší ako 13,5 obj. %.

Červené vína majú pri plnení do fliaš maximálny obsah kyseliny jablčnej 0,4 gramu na liter.

Obsah skvasiteľných cukrov (glukózy a fruktózy) v hotových vínach pripravených na spotrebu je najviac:

pri bielych vínach: — 3 gramy na liter; — alebo 4 gramy na liter, ak je celková kyslosť najmenej 55,10 miliekvivalentov na liter, t. j. 4,13 gramu na liter, vyjadrená ako kyselina vínna (alebo 2,7 gramu na liter vyjadrená ako H2SO4);

pri ružových vínach: — 3 gramy na liter;

pri červených vínach: — 2 gramy na liter.

Pre maximálny celkový obsah alkoholu, minimálny skutočný obsah alkoholu, minimálnu celkovú kyslosť, maximálny obsah prchavých kyselín a maximálny celkový obsah oxidu siričitého platia normy stanovené v predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Osobitné enologické postupy

Hustota výsadby

Pestovateľský postup

Minimálna hustota výsadby viniča je 9 000 krov na hektár. Vzdialenosť medzi radmi nesmie byť väčšia ako 1,25 metra a vzdialenosť medzi krami v tom istom rade musí byť najmenej 0,50 metra.

Vinič sa nemusí sadiť do radov, pokiaľ sa dodržiava minimálna hustota výsadby a vzdialenosť medzi krami je viac ako 0,50 metra.

Pravidlá rezu

Pestovateľský postup

Vína pochádzajú z viniča, ktorého rez bol vykonaný podľa týchto ustanovení:

Všeobecné ustanovenia

Biele vína:

— buď krátky rez (pestovateľské tvary kordón Royat alebo dvojramenný kordón) s najviac 10 očkami na jeden ker,

— alebo jednoduchý dlhý Guyotov rez s najviac 8 očkami na jeden ker,

— alebo tzv. rez Chablis použiteľný len pri odrode Chardonnay B s najviac 8 očkami na jeden ker.

Červené a ružové vína:

na vedenie viniča sa používa rez s najviac 8 očkami na jeden ker

— buď krátky rez (pestovateľské tvary kordón Royat, dvojramenný kordón, Gobelet a vejárovitá palmeta),

— alebo jednoduchý dlhý Guyotov rez.

Osobitné ustanovenia

Pri kordóne Royat platí, že jeho zapestovanie nesmie trvať dlhšie ako dva roky. Počas tohto obdobia je povolený dvojitý Guyotov rez s najviac 5 očkami na každom ťažni.

Možné úpravy jednoduchého Guyotovho rezu:

— s ďalším čapíkom umožňujúcim striedanie polohy ťažňa z jedného roka na druhý;

— s ťažňom skráteným na najviac 3 očká a čapík s najviac 2 očkami.

Nezávisle od spôsobu rezu sa vinič môže viesť s ďalšími dvomi očkami navyše za predpokladu, že vo fenofáze zodpovedajúcej 11 alebo 12 listom neprevýši počet rodivých letorastov na jeden ker v danom roku počet očiek stanovený v pravidlách rezu.

Enologické postupy

Osobitný enologický postup

Substrakčné postupy obohacovania sa pri červených vínach povoľujú pri maximálnej miere koncentrácie 10 %.

Pri výrobe ružových vín je zakázané používať enologické aktívne uhlie, či už samostatne, alebo v prípravkoch.

Je zakázané používanie kúskov dreva.

Celkový obsah alkoholu v červených a v bielych vínach nesmie byť po obohatení vyšší ako 13,5 obj. % a v ružových vínach 13 obj. %.

Okrem uvedených ustanovení musia vína z hľadiska enologických postupov spĺňať požiadavky stanovené na úrovni EÚ a v zákonníku poľnohospodárstva a morského rybolovu.

b) Maximálne výnosy

Červené vína

58 hektolitrov na hektár

Biele vína:

64 hektolitrov na hektár

Ružové vína

65 hektolitrov na hektár

6. Vymedzená Zemepisná Oblasť

Zber hrozna, vinifikácia, výroba a vyzrievanie vín sa uskutočňujú na území týchto obcí v departemente Côte-d’Or: Chenôve, Couchey a Marsannay-la-Côte.

7. Hlavné muštové odrody

Chardonnay B

Pinot blanc B

Pinot gris G

Pinot noir N

8. Opis súvislostí

Opis prírodných faktorov, ktoré sú rozhodujúce pre súvislosť

Zemepisná oblasť sa nachádza na severnom okraji vinohradníckej oblasti „Côte de Nuits“, rovinatej pahorkatiny rozprestierajúcej sa v približne 25-kilometrovom pásme v prevládajúcom severo-južnom smere. Táto pôvodom tektonická krajina oddeľuje vápencové plošiny „Hautes Côtes“ s nadmorskou výškou 400 až 500 metrov na západe od východne ležiacej nížiny v regióne Bresse, čo je prepadlina vytvorená treťohorným zosuvom s nadmorskou výškou okolo 250 metrov kolmo na pahorkatinu „Côte“.

Podnebiu dominuje chladný oceánsky vplyv narušovaný kontinentálnymi či južnými vplyvmi prichádzajúcimi po osi riek Rhôna – Saôna. Regionálny oceánsky charakter sa prejavuje rovnomerným a miernym zrážkovým režimom (približne 750 milimetrov ročne), bez výrazného letného sucha. Teploty svedčia o mierne chladnejšom podnebí s priemernou ročnou teplotou 10,5 °C.

Pahorkatina „Côte“ ležiaca východne od masívu Morvan a burgundských plošín sa nachádza v klimatickom závetrí, čo sa prejavuje teplejšou mezoklímou a tiež značným deficitom zrážok v regióne.

Zemepisná oblasť zahŕňa len územie obcí Marsannay-la-Côte, Couchey a Chenove, ležiacich južne od mesta Dijon, v burgundskom departemente Côte-d’Or.

Predná strana „Côte“, s rozdielom nadmorskej výšky približne 150 metrov, sa vyznačuje pomerne rovnomernou výškovou štruktúrou. Pretína ju široké suché údolie vytvorené spojením dvoch antiklinálnych dolín, ktoré odvodňujú vnútrozemie. Ďalšie menšie antiklinálne doliny sú obklopené neveľkými sutinovými kužeľmi.

Úbočie na juhu údolia vypĺňajú rôzne vápence a sliene (ílovité vápence) jurského veku, ktorých kostru tvorí mimoriadne hutný a tvrdý „vápenec z Comblanchien“. Veľký zlom prechádzajúci rovnobežne s pahorkatinou preťal dlhé úzke horninové bloky, kde na povrch vystupujú rôzne vrstvy. Týmto spôsobom sa tu objavujú liasové sliene (spodná jura), tzv. krinoidové vápence i bajokové sliene (stredná jura), konkrecionárno-kremičité vápence, oolitické vápence či „vápenec z Comblanchien“ (stredná jura, vek bat).

V severnej časti sa zlomy vytvárali v menšom meradle a v súvrství sa na povrchu objavujú vápence veku bat.

Vápencové podložie úbočí a ich úpätí pokrývajú nánosy sutín zmiešaných s ílmi a naplaveninami, ktoré vznikali alteráciou hornín podložia a vyvýšenín nadložia. Charakter nánosov závisí od ich polohy na svahu. Na úbočí bývajú veľmi kamenisté a plytké, zatiaľ čo pod úpätím majú vyšší obsah jemných častíc a väčšiu hrúbku (niekoľko desiatok centimetrov až 1 meter).

Pri ústí údolia vystupuje smerom k nížine široký sutinový kužeľ. Tvoria ho dobre odvodnené štrkovité a vápencové naplaveniny.

Parcely vymedzené na zber hrozna sa nachádzajú na spodnej časti čela pahorkatiny „Côte“, ako aj na sutinových kužeľoch so štrkovitými pôdami.

Ide o slabo vyvinuté, zväčša uhličitanové plytké pôdy s dobrou drenážnou schopnosťou. Vyznačujú sa však vysokým obsahom ílu, a to predovšetkým pod úpätím svahov a na vrstvách slieňov. Pôdy veľkého sutinového kužeľa sú veľmi priepustné, majú nízky obsah ílu a obsahujú veľa vápencových okruhliakov.

Opis ľudských faktorov, ktoré sú rozhodujúce pre súvislosť

Prvé hmatateľné stopy vinohradníctva v tejto zemepisnej oblasti siahajú do roku 530. Gregor z Tours si v tých časoch zapísal do svojej Histórie Frankov o meste Dijon, že „na západnej strane sa nachádzajú veľmi úrodné hory pokryté viničom, ktoré obyvateľom poskytujú také vznešené víno Falerno (v tom čase povestné víno z Kampánie), že pohŕdajú vínom z Ascalonu“.

Existenciu vinohradu v Marsannay potvrdzujú od 7. storočia mnohé archívne listiny, ako záznamy o daroch kláštoru v Bèze v roku 658, kostolu Svätého Štefana v Dijone v roku 882, priorstvu v Epoisses v roku 1189, ...

Burgundské kniežatá vlastnili od 11. storočia panstvo v Chenove, v ktorom bola v roku 1238 vybudovaná „kvasiareň“ s dvoma lismi. Keďže prešlo do vlastníctva francúzskeho kráľa, dnes sa nazýva „Clos du roi“ (Kráľovská vinica).

Vinohrad, v ktorom sa vedľa seba vysádzali „jemné odrody“, rôzne Pinoty, produkoval až do 19. storočia vysoko cenené vína. Po roku 1850 sa podľa záznamov autorov produkcia vína zameriavala na bežné vína vyrábané hlavne z odrody Gamay. V tomto období sa totiž počet obyvateľov mesta Dijon zdvojnásobil a úmerne stúpol aj dopyt po „bežných vínach“. Obce Chenove, Marsannay a Couchey ležiace pri bránach Dijonu sa, prirodzene, preorientovali na takúto produkciu na úkor „jemných vín“. Výrobcovia sa v tomto prekvitajúcom podnikaní začali združovať a spoločne založili podporné spoločnosti v Marsannay v roku 1850, v Couchey v roku 1855 a v roku 1891 aj „Vinohradnícke združenie Côte dijonnaise“. Koniec 19. storočia poznačila sanitárna i ekonomická kríza sprevádzaná úbytkom vinohradníckych plôch.

Od tridsiatych rokov 20. storočia sa vinohrady začali pomaly obnovovať so zameraním na produkciu „jemných vín“. V šesťdesiatych rokoch sa odroda Gamay prakticky vytratila a nahradili ju vinohrady novovysadené odrodou Pinot noir N, ktorá sa dostala do povedomia v súvislosti s výrobou ružových vín. Tieto vína sa predávali od roku 1937 pod chráneným označením pôvodu „Bourgogne“. Na rozvoji obnovených vinohradov vtedy pracovali vinárske združenia v Marsannay a Couchey. Dobré meno vín sa šírilo ďalej, a tak dostali v roku 1961 možnosť pripojiť k názvu chráneného označenia pôvodu „Bourgogne“ aj názov „Marsannay »“ a pri ružových vínach „Rosé de Marsannay“.

Napokon bolo v roku 1987 vyhláškou uznané chránené označenie pôvodu „Marsannay“. Je vyhradené pre biele, ružové a červené vína.

Vinič sa pestuje podľa tradície platnej v celej „Côte de Nuits“ tak, že hustota výsadby je viac ako 9 000 krov na hektár, odrodová skladba pozostáva z odrôd Chardonnay B a Pinot noir N. Výrobcovia sú si vedomí hodnoty dedičstva, ktoré pôdy predstavujú, preto venujú mimoriadnu pozornosť ochrane ich celistvosti.

Víno sa zvyčajne necháva zrieť niekoľko mesiacov.

V roku 2008 vinohrady zaberali plochu s rozlohou približne 230 hektárov, z ktorých sa ročne vyprodukovalo v priemere 17 000 hektolitrov v prevažnej miere červených vín. Biele a ružové vína predstavujú jednotlivo 15 % produkcie.

Príčinná súvislosť

Chladné oceánske podnebie a topografia „Côte“ s antiklinálnymi dolinami a údoliami, s jurskými slieňovými a vápenatými pôdami prispievajú k optimálnemu rozvoju pôvodných burgundských odrôd Pinot noir N a Chardonnay B.

Pozemky vymedzené na zber hrozna sa nachádzajú na úpätí hlavnej vyvýšeniny, kde povrchové útvary prešli dostatočnou premenou na to, aby sa do nich mohli zakoreniť rastliny a zároveň zabezpečovali dostatočnú drenáž, alebo sa rozprestierajú v širokom údolí so štrkovitými pôdami.

Táto topografická rozmanitosť v kombinácii s mnohotvárnosťou podloží, slieňov či vápencov v podpovrchových vrstvách, kamenistých či ílových zlepencov, vytvára mozaiku pôdnych prostredí, z ktorej vína čerpajú bohatosť a rôznorodosť.

Vína pochádzajúce z parciel so štrkovitými a priepustnými pôdami sutinového kužeľa sú často ovocné, majú pôvabnú a ohybnú štruktúru a rýchlo získavajú expresívnosť. Vína pochádzajúce z parciel na hlavnej stráni s plytkými pôdami, ktoré však majú vysoký obsah ílov a oxidov železa, sú silné, majú výraznú farbu a sú vhodné na dlhšiu archiváciu.

Toto bohatstvo a rôznorodosť sa vyzdvihujú podľa miestnych zvykov tak, že sa na etikete uvedie názov „klímy“, odkiaľ hrozno pochádza. Vyzrievanie vín, ktorým sa súčasne zlepšuje schopnosť fľašového vyzrievania, prispieva k výraznejšiemu prejavu tejto rôznorodosti postrehnuteľnej pri degustácii.

Vinohrad oblasti „Côte d’Or“, ktorý sa tiahne od Dijonu, naplno rozvíja svoj potenciál vo vinohradníckej oblasti „Marsannay“. Mesto ustupuje dlhému pásu vinohradov, ktorý sa končí až pri vinohradníckej oblasti „Maranges“ o viac ako 50 kilometrov južnejšie.

Vinohradnícka oblasť „Marsannay“ je najdôležitejším svedkom jestvovania historickej vinohradníckej oblasti „Côte dijonnaise“, ktorú kedysi preslávili vynikajúce vína a ktorú v súčasnosti z veľkej časti pohltila dijonská mestská aglomerácia.

Vinohradnícka oblasť „Marsannay“ má bohaté a spletité dejiny. Sú svedectvom o stáročnej minulosti, ktorá zachytáva udalosti a premeny okolitých území. Mesto Dijon dodáva svojou blízkosťou vinohradníckej oblasti zraniteľnosť a zároveň symboliku. Objavili ju burgundské kniežatá, udržiavali ju bohatí mešťania z Dijonu a prispôsobila sa aj postupujúcej urbanizácii, hoci tým riskovala svoju dávnovekú prestíž. Po svojom vydarenom znovuzrodení sa stala akousi zlatou bránou do oblasti „Côte de Nuits“.

Informácie o kvalite a vlastnostiach výrobkov

Červené vína majú veľmi sýtu farbu. Spája sa v nich výrazná trieslovinová štruktúra s dobrou ohybnosťou. Arómy drobného čierneho ovocia sa často miešajú so slivkovými a pižmovými tónmi. Vína pochádzajúce z pozemkov so štrkovitými pôdami sa vyznačujú skôr eleganciou a olejovitou štruktúrou ako mohutnosťou.

Ružové vína sú jemné a ovocné, často s tónmi broskýň či červeného ovocia, podčiarknutými príjemnou živosťou.

Biele vína majú plnú chuť a sú olejovité. Nesú v sebe ovocné tóny pripomínajúce niekedy exotické ovocie a inokedy zasa mentolové tóny alebo tóny citrónového likéru.

V týchto vínach sa naplno prejaví ich aromatický potenciál po niekoľkých rokoch archivovania.

9. Ďalšie základné podmienky (balenie, označovanie, iné požiadavky)

Oblasť v bezprostrednej blízkosti

Právny rámec:

Právne predpisy EÚ

Druh dodatočnej podmienky:

Výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre vinifikáciu, výrobu a vyzrievanie vín, tvorí územie týchto obcí podľa úradného zemepisného kódexu z roku 2019:

— departement Côte-d’Or: Agencourt, Aloxe-Corton, Ancey, Arcenant, Argilly, Autricourt, Auxey-Duresses, Baubigny, Beaune, Belan-sur-Ource, Bévy, Bissey-la-Côte, Bligny-lès-Beaune, Boncourt-le-Bois, Bouix, Bouze-lès-Beaune, Brion-sur-Ource, Brochon, Cérilly, Chambœuf, Chambolle-Musigny, Channay, Charrey-sur-Seine, Chassagne-Montrachet, Châtillon-sur-Seine, Chaumont-le-Bois, Chaux, Chevannes, Chorey-lès-Beaune, Clémencey, Collonges-lès-Bévy, Combertault, Comblanchien, Corcelles-les-Arts, Corcelles-les-Monts, Corgoloin, Cormot-Vauchignon, Corpeau, Curley, Curtil-Vergy, Daix, Dijon, Ebaty, Echevronne, Epernay-sous-Gevrey, L’Etang-Vergy, Etrochey, Fixin, Flagey-Echézeaux, Flavignerot, Fleurey-sur-Ouche, Fussey, Gerland, Gevrey-Chambertin, Gilly-lès-Cîteaux, Gomméville, Grancey-sur-Ource, Griselles, Ladoix-Serrigny, Lantenay, Larrey, Levernois, Magny-lès-Villers, Mâlain, Marcenay, Marey-lès-Fussey, Massingy, Mavilly-Mandelot, Meloisey, Merceuil, Messanges, Meuilley, Meursanges, Meursault, Molesme, Montagny-lès-Beaune, Monthelie, Montliot-et-Courcelles, Morey-Saint-Denis, Mosson, Nantoux, Nicey, Noiron-sur-Seine, Nolay, Nuits-Saint-Georges, Obtrée, Pernand-Vergelesses, Perrigny-lès-Dijon, Plombières-lès-Dijon, Poinçon-lès-Larrey, Pommard, Pothières, Premeaux-Prissey, Prusly-sur-Ource, Puligny-Montrachet, Quincey, Reulle-Vergy, La Rochepot, Ruffey-lès-Beaune, Saint-Aubin, Saint-Bernard, Saint-Philibert, Saint-Romain, Sainte-Colombe-sur-Seine, Sainte-Marie-la-Blanche, Santenay, Savigny-lès-Beaune, Segrois, Tailly, Talant, Thoires, Vannaire, Velars-sur-Ouche, Vertault, Vignoles, Villars-Fontaine, Villebichot, Villedieu, Villers-la-Faye, Villers-Patras, Villy-le-Moutier, Vix, Volnay, Vosne-Romanée a Vougeot;

— departement Rhône: Alix, Anse, L’Arbresle, Les Ardillats, Arnas, Bagnols, Beaujeu, Belleville, Belmont d’Azergues, Blacé, Le Breuil, Bully, Cercié, Chambost-Allières, Chamelet, Charentay, Charnay, Châtillon, Chazay-d’Azergues, Chénas, Chessy, Chiroubles, Cogny, Corcelles-en-Beaujolais, Dareizé, Denicé, Dracé, Emeringes, Fleurie, Frontenas, Gleizé, Jarnioux, Juliénas, Jullié, Lacenas, Lachassagne, Lancié, Lantignié, Légny, Létra, Limas, Lozanne, Lucenay, Marchampt, Marcy, Moiré, Montmelas-Saint-Sorlin, Morancé, Odenas, Les Olmes, Le Perréon, Pommiers, Porte des Pierres Dorées, Quincié-en-Beaujolais, Régnié-Durette, Rivolet, Saint-Clément-sur-Valsonne, Saint-Cyr-le-Chatoux, Saint-Didier-sur-Beaujeu, Saint-Etienne-des-Oullières, Saint-Etienne-la-Varenne, Saint-Georges-de-Reneins, Saint-Germain-Nuelles, Saint-Jean-d’Ardières, Saint-Jean-des-Vignes, Saint-Julien, Saint-Just-d’Avray, Saint-Lager, Saint-Loup, Saint-Romain-de-Popey, Saint-Vérand, Sainte-Paule, Salles-Arbuissonnas-en-Beaujolais, Sarcey, Taponas, Ternand, Theizé, Le Val d’Oingt, Vaux-en-Beaujolais, Vauxrenard, Vernay, Villefranche-sur-Saône, Ville-sur-Jarnioux a Villié-Morgon;

— departement Saône-et-Loire: Aluze, Ameugny, Azé, Barizey, Beaumont-sur-Grosne, Berzé-la-Ville, Berzé-le-Châtel, Bissey-sous-Cruchaud, Bissy-la-Mâconnaise, Bissy-sous-Uxelles, Bissy-sur-Fley, Blanot, Bonnay, Bouzeron, Boyer, Bray, Bresse-sur-Grosne, Burgy, Burnand, Bussières, Buxy, Cersot, Chagny, Chaintré, Chalon-sur-Saône, Chamilly, Champagny-sous-Uxelles, Champforgeuil, Chânes, Change, Chapaize, La Chapelle-de-Bragny, La Chapelle-de-Guinchay, La Chapelle-sous-Brancion, Charbonnières, Chardonnay, La Charmée, Charnay-lès-Mâcon, Charrecey, Chasselas, Chassey-le-Camp, Château, Châtenoy-le-Royal, Chaudenay, Cheilly-lès-Maranges, Chenôves, Chevagny-lès-Chevrières, Chissey-lès-Mâcon, Clessé, Cluny, Cormatin, Cortambert, Cortevaix, Couches, Crêches-sur-Saône, Créot, Cruzille, Culles-les-Roches, Curtil-sous-Burnand, Davayé, Demigny, Dennevy, Dezize-lès-Maranges, Donzy-le-Pertuis, Dracy-le-Fort, Dracy-lès-Couches, Epertully, Etrigny, Farges-lès-Chalon, Farges-lès-Mâcon, Flagy, Fleurville, Fley, Fontaines, Fragnes-La Loyère pour le seul territoire de l’ancienne commune de La Loyère, Fuissé, Genouilly, Germagny, Givry, Granges, Grevilly, Hurigny, Igé, Jalogny, Jambles, Jugy, Jully-lès-Buxy, Lacrost, Laives, Laizé, Lalheue, Leynes, Lournand, Lugny, Mâcon, Malay, Mancey, Martailly-lès-Brancion, Massilly, Mellecey, Mercurey, Messey-sur-Grosne, Milly-Lamartine, Montagny-lès-Buxy, Montbellet, Montceaux-Ragny, Moroges, Nanton, Ozenay, Paris-l’Hôpital, Péronne, Pierreclos, Plottes, Préty, Prissé, Pruzilly, Remigny, La Roche-Vineuse, Romanèche-Thorins, Rosey, Royer, Rully, Saint-Albain, Saint-Ambreuil, Saint-Amour-Bellevue, Saint-Boil, Saint-Clément-sur-Guye, Saint-Denis-de-Vaux, Saint-Désert, Saint-Gengoux-de-Scissé, Saint-Gengoux-le-National, Saint-Germain-lès-Buxy, Saint-Gervais-sur-Couches, Saint-Gilles, Saint-Jean-de-Trézy, Saint-Jean-de-Vaux, Saint-Léger-sur-Dheune, Saint-Mard-de-Vaux, Saint-Martin-Belle-Roche, Saint-Martin-du-Tartre, Saint-Martin-sous-Montaigu, Saint-Maurice-de-Satonnay, Saint-Maurice-des-Champs, Saint-Maurice-lès-Couches, Saint-Pierre-de-Varennes, Saint-Rémy, Saint-Sernin-du-Plain, Saint-Symphorien-d’Ancelles, Saint-Vallerin, Saint-Vérand, Saint-Ythaire, Saisy, La Salle, Salornay-sur-Guye, Sampigny-lès-Maranges, Sancé, Santilly, Sassangy, Saules, Savigny-sur-Grosne, Sennecey-le-Grand, Senozan, Sercy, Serrières, Sigy-le-Châtel, Sologny, Solutré-Pouilly, Taizé, Tournus, Uchizy, Varennes-lès-Mâcon, Vaux-en-Pré, Vergisson, Vers, Verzé, Le Villars, La Vineuse pour le seul territoire des anciennes communes de Donzy-le-National, La Vineuse et Massy, Vinzelles a Viré;

— departement Yonne: Aigremont, Annay-sur-Serin, Arcy-sur-Cure, Asquins, Augy, Auxerre, Avallon, Bazarnes, Beine, Bernouil, Béru, Bessy-sur-Cure, Bleigny-le-Carreau, Censy, Chablis, Champlay, Champs-sur-Yonne, Chamvres, La Chapelle-Vaupelteigne, Charentenay, Châtel-Gérard, Chemilly-sur-Serein, Cheney, Chevannes, Chichée, Chitry, Collan, Coulangeron, Coulanges-la-Vineuse, Courgis, Cruzy-le-Châtel, Dannemoine, Deux Rivières, Dyé, Epineuil, Escamps, Escolives-Sainte-Camille, Fleys, Fontenay-près-Chablis, Gy-l’Evêque, Héry, Irancy, Island, Joigny, Jouancy, Junay, Jussy, Lichères-près-Aigremont, Lignorelles, Ligny-le-Châtel, Lucy-sur-Cure, Maligny, Mélisey, Merry-Sec, Migé, Molay, Molosmes, Montigny-la-Resle, Montholon pour le seul territoire des communes de Champvallon, Villiers-sur-Tholon et Volgré, Mouffy, Moulins-en-Tonnerois, Nitry, Noyers, Ouanne, Paroy-sur-Tholon, Pasilly, Pierre-Perthuis, Poilly-sur-Serein, Pontigny, Préhy, Quenne, Roffey, Rouvray, Saint-Bris-le-Vineux, Saint-Cyr-les-Colons, Saint-Père, Sainte-Pallaye, Sainte-Vertu, Sarry, Senan, Serrigny, Tharoiseau, Tissey, Tonnerre, Tronchoy, Val-de-Mercy, Vallan, Venouse, Venoy, Vermenton, Vézannes, Vézelay, Vézinnes, Villeneuve-Saint-Salves, Villy, Vincelles, Vincelottes, Viviers a Yrouerre.

Označovanie

Právny rámec:

vnútroštátne právne predpisy

Druh ďalšej podmienky:

dodatočné ustanovenia o označovaní

Opis podmienky:

a) Na etiketách vín s chráneným označením pôvodu sa môže uvádzať názov menšej zemepisnej jednotky za predpokladu, že: — ide o miestny názov zapísaný v katastri, — je uvedený v hlásení o úrode. Písmo používané pri uvádzaní názvu tejto katastrálnej jednotky nesmie byť vyššie ani širšie ako polovica veľkosti písma tvoriaceho názov chráneného označenia pôvodu.

b) Na etiketách vín s chráneným označením pôvodu možno uvádzať názov väčšej zemepisnej jednotky „Vin de Bourgogne“ alebo „Grand vin de Bourgogne“.

c) Ak je na etikete uvedená odroda, písmo použité pri tomto údaji nesmie byť väčšie ako 2 milimetre a informácia o odrode nesmie byť uvedená v tom istom zornom poli ako povinné údaje.

Odkaz na špecifikáciu výrobku

http://info.agriculture.gouv.fr/gedei/site/bo-agri/document_administratif-8fa6b7fc-47fa-4091-8d6c-4610b85767b5

(1) Ú. v. EÚ L 9, 11.1.2019, s. 2.